তাঁর দাবি, প্রধানমন্ত্রীর দফতর বিদেশ মন্ত্রককে নিয়ন্ত্রণ করছে। সে জন্যই ভিসার ব্যবস্থা করা ছাড়া সুষমার হাতে কোনও কাজ নেই। লন্ডনের আলোচনাসভায় মোদীকে রাহুলের কটাক্ষ, ‘‘তিনি প্রধানমন্ত্রী, আবার মুখ্যমন্ত্রীর কাজও করছেন।’’ নোট বাতিলের সিদ্ধান্ত নিয়েছেন অর্থমন্ত্রী-সহ মন্ত্রিসভার কাউকেই না জানিয়ে। আবার সুষমার মতো দক্ষ মন্ত্রীকেও কাজ করতে দিচ্ছেন না।’’ বিদেশনীতিতে মোদী সরকারের ধারাবাহিকতা না থাকার অভিযোগ এনে রাহুল বলেন, ‘‘ডোকলাম বিচ্ছিন্ন ঘটনা নয়, পরম্পরার অংশ। মোদী যদি এই প্রক্রিয়া সম্পর্কে সতর্ক হতেন, তা হলে এই বিবাদ এড়ানো যেত।’’ রাহুলের দাবি, চিনা সেনা এখনও ডোকলামে মোতায়েন রয়েছে। তবে চিন ও আমেরিকার সঙ্গে ভারসাম্য রেখে চলার পক্ষেই সওয়াল করেন তিনি। রাহুল বলেন, ‘‘চার বছরে পাকিস্তান সম্পর্কে নির্দিষ্ট নীতি নিয়ে এগোনো হয়নি। সরকারের পাক নীতির ধারাবাহিকতা নেই। তবে এ সঙ্গেই তাঁর মন্তব্য, ‘‘পাকিস্তানে এক প্রতিষ্ঠান অন্যের কথা শোনে না। কার সঙ্গে কথা হবে, সেটাও সমস্যা।’’ সার্জিক্যাল স্ট্রাইককে এ দিন সমর্থন করেন রাহুল।